Kálmán Darányi

Kálmán Darányi (Budapest, 1886ko martxoaren 22a – ibidem, 1939ko azaroaren 1a) hungariar politikaria izan zen. Hungariako lehen ministroa izan zen 1936tik 1938ra.

Darányi nobleziako familia batean jaio zen eta 1909an hasi zuen funtzionario ibilbidea. Hainbat konderritako gobernadorea izan zen eta 1927an parlamentuko kide hautatu zuten. Ibilbide politikoaz gain, eliza kalbindarraren sinodoko kide eta nekazaritza mugimenduetako buruzagi izan zen. Gyula Gömbösek Nekazaritza ministro izendatu zuen 1935ean.

1936an Gömbös hil ondoren, Miklós Horthyk Darányi izendatu zuen lehen ministro. Hungariako faxistekiko begikotasunik ez izan arren, Darányi eskuin erradikalekin elkartu zen, eta gero eta barne-politika autoritarioagoa egin zuen. Kanpo-politikan Alemania eta Italia potentzia faxistekin aliatu zen. Juduen aurkako lehen legea bultzatu zuen, nahiz eta hau ondorengo gobernuan onartu zen.

1938an lehen ministro kargua utzi eta parlamentuko behe ganberako presidente izendatu zuten.

Kategoria:Budapestarrak
Kategoria:Hungariako noblezia
Kategoria:Hungariako kalbindarrak
Kategoria:Hungariako antikomunistak
Kategoria:Hungariako lehen ministroak
Kategoria:Budapesten hildakoak